Uznesenie Okresného súdu Malacky sp. zn. 35C/68/2026 z 29. 5. 2026
Uznesenie Okresného súdu Malacky z 29. mája 2026, sp. zn. 35C/68/2026, ECLI:SK:OSMA:2026:1626201112.1
Súd: Okresný súd Malacky
Spisová značka: 35C/68/2026
ECLI: ECLI:SK:OSMA:2026:1626201112.1
Dátum vydania: 29. 5. 2026
Forma: Uznesenie
Oblasť práva: Občianske právo
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Malacky 35C/68/2026 1626201112 29. 05. 2026 JUDr. Renáta Nemčeková PhD. ECLI:SK:OSMA:2026:1626201112.1
Uznesenie Okresný súd Malacky v právnej veci navrhovateľa: A. B. C., B. C., nar.XX.XX.XXXX, bytom B. XXX/XX, XXX XX D. E. A., právne zastúpený: Jarabica, s.r.o. advokátska kancelária IČO: 47 454 831, so sídlom Kutlíková 17, 851 02 Bratislava proti odporkyni: F. G., B. G., nar. XX.XX.XXXX, bytom H. I. J. XXX/X, XXX XX D. E. A., o návrhu na nariadenie zabezpečovacieho opatrenia, takto rozhodol: I. Súd návrh z a m i e t a. II. Odporkyni súd n e p r i z n á v a nárok na náhradu trov konania. odôvodnenie: 1. Návrhom, doručeným tunajšiemu súdu dňa 06.05.2026, sa navrhovateľ domáhal nariadenia zabezpečovacieho opatrenia v nasledovnom znení: „ Súd z r i a ď u j e záložné právo k nehnuteľnostiam nachádzajúcim sa v okrese A., v obci D. E. A., v katastrálnom území D. E. A., zapísaným na LV č. XXX a to k: stavbe – rodinný dom, súpisné číslo XXX, postavený na parcele registra „C“ KN č. XXX/X, stavbe – hospodárska budova bez súpisného čísla, postavená na parcele registra „C“ KN č. XXX/X, pozemku – parcela registra „C“ KN č. XXX/X, druh pozemku: zastavaná plocha a nádvorie, výmera 117 m2, pozemku – parcela registra „C“ KN č. XXX/X, druh pozemku: zastavaná plocha a nádvorie, výmera 64 m2, pozemku – parcela registra „C“ KN č. XXX/X, druh pozemku: zastavaná plocha a nádvorie, výmera 10 m2, pozemku – parcela registra „C“ KN č. XXX/X, druh pozemku zastavaná plocha a nádvorie, výmera 10 m2, vo vlastníctve žalovanej F. G., nar. XX.XX.XXXX, bytom H. I. J. XXX/X, XXX XX D. E. A., občianky Slovenskej republiky, vo veľkosti spoluvlastníckeho podielu 1/1 v prospech žalobcu A. B. C., nar. XX.XX.XXXX, bytom B. XXX/XX, XXX XX D. E. A. za účelom zabezpečenia pohľadávky žalobcu voči žalovanému vo výške 15.000,- Eur s príslušenstvom“. 2. Navrhovateľ svoj návrh odôvodnil tým, že podal dňa 19.04.2026 na Okresný súd Banská Bystrica návrh na vydanie platobného rozkazu v upomínacom konaní, ktorým si voči odporkyni uplatňuje peňažnú pohľadávku vo výške 15.000,- Eur s úrokom z omeškania vo výške 7,15 % ročne zo sumy 15.000,- Eur od 05.03.2026 do zaplatenia, titulom vydania bezdôvodného obohatenia podľa § 451 a nasl. Občianskeho zákonníka, spolu s náhradou trov konania. Pohľadávka žalobcu vznikla na základe nasledovných skutočností. Dňa 21.08.2024 uzavrel navrhovateľ ako kupujúci s odporkyňou ako predávajúcou Kúpnu zmluvu so zriadením vecného bremena, predmetom ktorej bol prevod vlastníckeho práva k nehnuteľnostiam zapísaným na liste vlastníctva č. XXX, katastrálne územie D. E. A., obec D.
E. A., okres A., a to konkrétne k stavbe rodinného domu K. L. XXX postavenej na parcele registra „C“ KN č. XXX/X, k stavbe hospodárskej budovy bez súpisného čísla postavenej na parcele registra „C“ KN č. XXX/X a k pozemkom parcely registra „C“ KN č. XXX/X, XXX/X, XXX/X I. XXX/X. Súčasťou zmluvy bolo zriadenie vecného bremena spočívajúceho v práve doživotného bývania a užívania predmetných nehnuteľností v prospech odporkyne. Navrhovateľ si svoju zmluvnú povinnosť splnil a odporkyni riadne zaplatil dohodnutú kúpnu cenu vo výške 15.000,- Eur, ktorú odporkyňa prevzala pri podpise zmluvy, pričom prevzatie kúpnej ceny odporkyňa v zmluve výslovne potvrdila svojím vlastnoručným úradne osvedčeným podpisom. Na základe uzavretej kúpnej zmluvy podali zmluvné strany spoločne návrh na vklad vlastníckeho práva a práva zodpovedajúceho vecnému bremenu do katastra nehnuteľností, pričom katastrálne konanie bolo vedené Okresným úradom Malacky, katastrálny odbor, pod sp. zn. D./2024. Odporkyňa následne jednostranne podala späťvzatie návrhu na vklad a doručila katastrálnemu úradu odstúpenie od kúpnej zmluvy, v dôsledku čoho bolo vkladové konanie prerušené a nakoniec k prevodu vlastníckeho práva na navrhovateľa nedošlo a to z dôvodu, že odporkyňa odstúpila od uzatvorenej kúpnej zmluvy. Za tohto stavu odpadol právny dôvod, na základe ktorého odporkyňa prijala a aj naďalej drží kúpnu cenu vo výške 15.000,- Eur, čím na strane odporkyne vzniklo bezdôvodné obohatenie na úkor navrhovateľa, ktoré je povinná navrhovateľovi vydať. Súčasne odporkyňa vo svojom odstúpení od zmluvy deklarovala, že je ochotná navrhovateľovi okamžite vrátiť kúpnu cenu, čím výslovne potvrdila, že túto prevzala. Doposiaľ však navrhovateľ od odporkyne kúpnu cenu neobdržal. Predmetom tohto návrhu je nariadenie zabezpečovacieho opatrenia formou zriadenia záložného práva na nehnuteľnostiach vo vlastníctve odporkyne, zapísaných na liste vlastníctva č. XXX vedenom Okresným úradom Malacky, katastrálny odbor pre katastrálne územie D. E. A., ktoré sú zároveň tými istými nehnuteľnosťami, ktorých sa týkala kúpna zmluva a z titulu ktorej má žalobca voči žalovanej uplatnený nárok. Predmetné nehnuteľnosti sú vo výlučnom vlastníctve odporkyne v podiele 1/1 a nie sú zaťažené žiadnym záložným právom ani vecným bremenom. 3. Navrhovateľ podáva tento návrh, pretože má dôvodnú obavu, že budúca exekúcia bude ohrozená, a to predovšetkým s ohľadom na doterajšie konfrontačné správanie odporkyne, jej opakovanú snahu zmariť účinky uzavretej kúpnej zmluvy, ako aj s ohľadom na skutočnosť, že predmetné nehnuteľnosti predstavujú prakticky jediný hodnotnejší majetok odporkyne, z ktorého by bolo možné pohľadávku navrhovateľa v budúcom exekučnom konaní reálne uspokojiť. Nárok navrhovateľa je teda osvedčený samotnou kúpnou zmluvou s úradne osvedčenými podpismi, v ktorej odporkyňa potvrdila prevzatie kúpnej ceny (pričom prevzatie kúpnej ceny vyjadrila aj vo svojom odstúpení od zmluvy, kde deklarovala ochotu navrhovateľovi túto kúpnu cenu okamžite vrátiť), ďalej listinami z katastrálneho konania sp. zn. D./2024 preukazujúcimi, že k vkladu vlastníckeho práva nedošlo. 4. Navrhovateľ má dôvodnú obavu, že budúca exekúcia na vymoženie pohľadávky navrhovateľa z budúceho exekučného titulu bude ohrozená, a to na základe konkrétnych okolností, ktoré vyplývajú zo samotného doterajšieho správania odporkyne, ako aj z jej majetkových pomerov. Správanie odporkyne vo vzťahu k uzavretej kúpnej zmluve preukazuje jej konzistentnú snahu vyhnúť sa zmluvným dôsledkom a zmariť postavenie navrhovateľa. Odporkyňa najprv slobodne a vážne, s úradne osvedčeným podpisom uzavrela kúpnu zmluvu a prevzala kúpnu cenu, následne však jednostranne vzala späť spoločný návrh na vklad a odstúpila od kúpnej zmluvy. V odpore proti platobnému rozkazu vydanému v konaní sp. zn. 19Up/292/2026 odporkyňa spochybňuje samotné prevzatie kúpnej ceny, popiera, že by bola s obsahom zmluvy oboznámená, a dokonca tvrdí, že suma 15.000 Eur bola do zmluvy účelovo doplnená navrhovateľom, pričom ho zo svojho zlého psychického stavu obviňuje z podvodného konania. Odporkyňa zároveň deklaruje, že na navrhovateľa podala trestné oznámenie. Toto správanie podľa navrhovateľa osvedčuje, že odporkyňa nie je ochotná dobrovoľne splniť svoj záväzok vydať bezdôvodné obohatenie ani po prípadnom priznaní nároku odporcovi súdom. 5. Predmetné nehnuteľnosti zapísané na LV č. XXX predstavujú jediný navrhovateľovi známy hodnotnejší majetok odporkyne. Odporkyňa je fyzickou osobou a navrhovateľ nedisponuje informáciami o tom, že by vlastnila iný majetok dostatočnej hodnoty spôsobilý pokryť uplatňovanú pohľadávku. Predmetné nehnuteľnosti pritom v zmysle samotných vyjadrení odporkyne uvedených v odpore majú reálnu hodnotu výrazne prevyšujúcu uplatňovanú istinu (podľa odporkyne „násobne vyššiu" než 25.000,- Eur), čo potvrdzuje, že ich zaťaženie záložným právom v rozsahu zodpovedajúcom uplatňovanej pohľadávke je primerané a neohrozuje majetkovú podstatu žalovanej nad nevyhnutný rámec. Odporkyňa ako výlučná vlastníčka predmetných nehnuteľností (podiel 1/1) má plnú dispozičnú právomoc nehnuteľnosti kedykoľvek previesť na tretiu osobu, darovať ich, alebo zaťažiť záložným
právom v prospech iného veriteľa. Vzhľadom na doterajšie správanie odporkyne, ktorá preukázala ochotu podnikať jednostranné kroky na zmarenie účinkov uzavretej zmluvy (jednostranné späťvzatie návrhu na vklad, odstúpenie od zmluvy), nie je vylúčené, že po doručení platobného rozkazu a po oboznámení sa s výškou uplatňovaného nároku pristúpi k obdobnému účelovému prevodu alebo zaťaženiu nehnuteľností, čím by budúcu exekúciu navrhovateľa zmarila alebo podstatne sťažila. Odporkyňa nepreukázala žiadnu vôľu pohľadávku navrhovateľa dobrovoľne uhradiť, naopak, jej postoj vyjadrený v odpore a v podanom trestnom oznámení jednoznačne osvedčuje, že v prípade vydania exekučného titulu bude navrhovateľ odkázaný výlučne na nútené vymoženie pohľadávky v exekučnom konaní. S ohľadom na vyššie uvedené skutočnosti má navrhovateľ dôvodnú obavu, že bez nariadenia zabezpečovacieho opatrenia bude budúca exekúcia vážne ohrozená, nakoľko odporkyňa má objektívnu možnosť aj prejavenú motiváciu predmetné nehnuteľnosti previesť alebo zaťažiť v prospech tretích osôb, čím by sa pohľadávka navrhovateľa stala fakticky nevymožiteľnou. 6. Navrhovateľ priložil k návrhu na vydanie zabezpečovacieho opatrenia nasledovné listinné dôkazy: Kúpnu zmluvu so zriadením vecného bremena zo dňa 21.08.2024, Návrh na vklad do katastra nehnuteľností zo dňa 21.08.2024, Späťvzatie návrhu na vklad zo strany odporkyne, Odstúpenie od kúpnej zmluvy zo strany odporkyne, Rozhodnutie Okresného úradu Malacky, katastrálny odbor, o prerušení vkladového konania, Odpor voči platobnému rozkazu, sp. zn. 19Up/292/2026. 7. Podľa § 324 ods. 3 Civilného sporového poriadku (CSP) neodkladné opatrenie súd nariadi iba za predpokladu, ak sledovaný účel nemožno dosiahnuť zabezpečovacím opatrením. 8. Podľa § 326 ods. 1 CSP v návrhu na nariadenie neodkladného opatrenia sa popri náležitostiach žaloby podľa § 132 uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. 9. Podľa § 326 ods. 2 CSP k návrhu musí navrhovateľ pripojiť listiny, na ktoré sa odvoláva. 10. Podľa § 343 ods. 1 CSP zabezpečovacím opatrením môže súd zriadiť záložné právo na veciach, právach alebo na iných majetkových hodnotách dlžníka na zabezpečenie peňažnej pohľadávky veriteľa, ak je obava, že exekúcia bude ohrozená. 11. Podľa § 343 ods. 2 CSP záložné právo sa zriaďuje vydaním uznesenia o zabezpečovacom opatrení. Záložné právo vzniká zápisom do príslušného registra. 12. Podľa § 343 ods. 3 CSP výkon záložného práva môže nastať až po tom, ako bola pohľadávka právoplatne priznaná súdnym rozhodnutím. 13. Podľa § 344 CSP ustanovenia o neodkladnom opatrení sa použijú primerane aj na zabezpečovacie opatrenie. 14. Súd o návrhu na nariadenie zabezpečovacieho opatrenia rozhoduje spravidla bez výsluchu a vyjadrenia strán a bez nariadenia pojednávania. Charakter tohto procesného inštitútu obmedzuje procesnú aktivitu účastníkov, ako aj potrebu vykonania pojednávania a procesného dokazovania. Pre rozhodnutie súdu o zabezpečovacom opatrení je rozhodujúci stav v čase vydania uznesenia súdu. Opatrenie je vykonateľné jeho doručením. Táto právna úprava je v súlade s koncepciou vykonateľnosti uznesení, keďže neodkladné opatrenie vydáva súd vo forme uznesenia. V zmysle ust. § 343 ods. 2 CSP sa záložné právo zriaďuje vydaním uznesenia o zabezpečovacom opatrení a vzniká zápisom do katastra nehnuteľností. 15. Zabezpečovacie opatrenie slúži k zabezpečeniu ochrany porušených alebo ohrozených práv strán sporu a je namieste ho použiť tam, kde sa vyžaduje okamžitý zásah súdu. Z charakteru zabezpečovacieho opatrenia vyplýva, že pred jeho nariadením nemusí súd zistiť všetky skutočnosti, ktoré sú potrebné pre vydanie konečného rozhodnutia a pri ich zisťovaní nemusí byť vždy dodržaný formálny postup stanovený na dokazovanie, čo pre krátkosť času zvyčajne ani nie je dobre možné. Je však nutné, aby bol splnený základný predpoklad pre nariadenie zabezpečovacieho opatrenia, ktorým
je existencia reálnej obavy, že exekúcia bude ohrozená (§ 343 ods. 1 CSP). Pre úspešnosť návrhu na nariadenie zabezpečovacieho opatrenia je nevyhnutné, aby boli aspoň osvedčené (teda nemusia byť nepochybne preukázané) základné skutočnosti potrebné pre záver o pravdepodobnosti nároku, ktorému sa má poskytnúť právna ochrana zriadením záložného práva zabezpečovacím opatrením. 16. Účelom zabezpečovacieho opatrenia je posilnenie postavenia veriteľa zriadením záložného práva na konkrétny majetok dlžníka, ktorým sa zabezpečuje peňažná pohľadávka veriteľa, s cieľom zamedziť alebo znížiť nebezpečenstvo, že pohľadávka nebude uspokojená. Zabezpečovacie opatrenie môže súd nariadiť, ak sú osvedčené aspoň základné skutočnosti, t. j. že navrhovateľ zabezpečovacieho opatrenia má voči dlžníkovi peňažnú pohľadávku, že dlžník vlastní majetok, na ktorý je možné záložné právo zriadiť a že obava z ohrozenia exekúcie je dôvodná. 17. Základnými predpokladmi pre nariadenie zabezpečovacieho opatrenia podľa § 343 ods. 1 CSP sú: a/ návrh na jeho nariadenie, b/ spôsobilý predmet záložného práva - veci, práva a iné majetkové hodnoty, c/ zriadenie záložného práva prostredníctvom zabezpečovacieho opatrenia bude zabezpečovať peňažnú pohľadávku, d/ existencia obavy z budúceho ohrozenia exekúcie. 18. K osvedčeniu skutočností spĺňajúcich predpoklady pre nariadenie zabezpečovacieho opatrenia by mal navrhovateľ súdu poskytnúť dôkazy. Pred nariadením zabezpečovacieho opatrenia súd musí vždy zvážiť, či zásah do práv dotknutej strany je primeraný navrhovateľom osvedčenému porušeniu jeho práv a právom chránených záujmov (zásada tzv. primeranosti zásahu). Pokiaľ ide o majetok, na ktorý sa má vzťahovať zabezpečovacie opatrenie, musí súd zohľadniť uvedenú zásadu primeranosti zásahov do majetkových pomerov dlžníka, a to aj vo vzťahu k pohľadávke, na zabezpečenie ktorej súd zriaďuje zabezpečovacie opatrenie. Z hľadiska rozsahu zabezpečenia tak nesmie vzniknúť zjavný nepomer. Súd by mal aj v tomto prípade rešpektovať zásadu a požiadavku proporcionality. 19. Súd pri rozhodovaní o návrhu na nariadenie zabezpečovacieho opatrenia vychádzal z listinných dôkazov predložených navrhovateľom, a to z Kúpnej zmluvy so zriadením vecného bremena zo dňa 21.08.2024, Návrhu na vklad do katastra nehnuteľností zo dňa 21.08.2024, Späťvzatia návrhu na vklad zo strany odporkyne, Odstúpenia od kúpnej zmluvy zo strany odporkyne, Rozhodnutia Okresného úradu Malacky, katastrálny odbor, o prerušení vkladového konania, Odporu voči platobnému rozkazu, sp. zn. 19Up/292/2026 podaného odporkyňou. Ďalej súd z úradnej činnosti lustráciou v registri žalôb zistil, že na tunajšom súde prebiehalo súdne konanie pod sp. zn. 27C/150/2024, žalobcu A. B. C. a žalovanej F. G., o vyslovenie neplatnosti odstúpenia od kúpnej zmluvy. Z listinných dôkazov je nepochybné, že strany sporu uzavreli Kúpnu zmluvu so zriadením vecného bremena dňa 21.08.2024, predmetom ktorej bol predaj nehnuteľností: stavby – rodinný dom, súpisné číslo XXX, postavený na parcele registra „C“ KN č. XXX/X, stavby – hospodárska budova bez súpisného čísla, postavená na parcele registra „C“ KN č. XXX/X, pozemku – parcela registra „C“ KN č. XXX/X, druh pozemku: zastavaná plocha a nádvorie, výmera 117 m2, pozemku – parcela registra „C“ KN č. XXX/X, druh pozemku: zastavaná plocha a nádvorie, výmera 64 m2, pozemku – parcela registra „C“ KN č. XXX/X, druh pozemku: zastavaná plocha a nádvorie, výmera 10 m2, pozemku – parcela registra „C“ KN č. XXX/X, druh pozemku zastavaná plocha a nádvorie, výmera 10 m2, nachádzajúcich sa v okrese A., v obci D. E. A., v katastrálnom území D. E. A., zapísaných na LV č. XXX, za dohodnutú kúpnu cenu 15.000,- Eur, ktorá mala byť vyplatená podľa článku II ods. 2.1 Zmluvy predávajúcemu (v tomto konaní odporkyni) v hotovosti k jeho rukám a zriadenie vecného bremena doživotného bývania a užívania nehnuteľnosti v prospech predávajúcej. Dňa 21.08.2024 bol zmluvnými stranami podaný návrh na vklad doručený Okresnému úradu Malacky, katastrálnemu odboru. Následne dňa 28.08.2024 odporkyňa podala na Okresný úrad Malacky späťvzatie návrhu na vklad vlastníckeho práva a vecného bremena a požiadala správny orgán o zastavenie konania. Okresný úrad Malacky, katastrálny odbor dňa 08.10.2024 rozhodol o prerušení konania o návrhu na vklad do katastra nehnuteľností a určil lehotu na odstránenie nedostatkov do 30 dní odo dňa doručenia rozhodnutia. Navrhovateľ podal dňa 28.10.2024 na Okresný súd Malacky žalobu o neplatnosť odstúpenia od Kúpnej zmluvy. Okresný súd Malacky rozhodol rozsudkom č. k. 27C/150/2024-85 dňa 12.12.2025, nasledovne:
„ I. Súd konanie v časti o uloženie povinnosti Okresnému úradu Malacky, katastrálny odbor, aby rozhodol o povolení vkladu vlastníckeho práva a práva zodpovedajúceho vecnému bremenu k Kúpnej zmluvy zo dňa 21.08.2024 zastavuje. II. Súd žalobu zamieta. III. Súd žalovanej nárok na náhradu trov konania nepriznal.“ Navrhovateľ voči uvedenému rozsudku nepodal opravný prostriedok. 20. Navrhovateľ podal dňa 19.04.2026 na Okresný súd Banská Bystrica návrh na vydanie platobného rozkazu v upomínacom konaní, v ktorom si uplatnil voči odporkyni peňažnú pohľadávku 15.000,- Eur s príslušenstvom. Okresný súd Banská Bystrica vydal dňa 19.03.2026 pod sp. zn. 19Up/292/2026 platobný rozkaz, ktorým zaviazal odporkyňu na zaplatenie istiny vo výške 15.000,- Eur spolu s úrokom z omeškania 7,15% ročne zo sumy 15.000,- Eur od 05.03.2026 do zaplatenia a zároveň zaviazal odporkyňu na náhradu trov konania vo výške 802,06 Eur. Odporkyňa podala voči platobnému rozkazu odpor s odôvodnením, v ktorom dôrazne odmietla, že by prijala finančné prostriedky od navrhovateľa vo výške 15.000,- Eur. Uviedla, že žalobu považuje za nedôvodnú a s obsahom Kúpnej zmluvy, na ktorú odkazuje navrhovateľ a s jej konkrétnymi ustanoveniami nebola oboznámená, bola v zlom psychickom stave a nebola schopná vnímať svoje okolie a uvedomiť si dôsledky svojho konania. Predmetnú zmluvu podpisovala pod nátlakom, ktorý na ňu vyvíjal navrhovateľ a po podpise jej nezaplatil žiadne finančné prostriedky. Zdôraznila, že kúpna cena 15.000 Eur nezodpovedá hodnote predmetného domu (len v dedičskom konaní bol odhad hodnoty domu 25.000 Eur), pričom jeho reálna hodnota je násobne vyššia. 21. Z výpisu listu vlastníctva súd zistil, že výlučným vlastníkom nehnuteľností nachádzajúcich sa v okrese A., v obci D. E. A., v katastrálnom území D. E. A., zapísaných na LV č. XXX a to k: stavbe – rodinný dom, súpisné číslo XXX, postavený na parcele registra „C“ KN č. XXX/X, stavbe – hospodárska budova bez súpisného čísla, postavená na parcele registra „C“ KN č. XXX/X, pozemku – parcela registra „C“ KN č. XXX/X, druh pozemku: zastavaná plocha a nádvorie, výmera 117 m2, pozemku – parcela registra „C“ KN č. XXX/X, druh pozemku: zastavaná plocha a nádvorie, výmera 64 m2, pozemku – parcela registra „C“ KN č. XXX/X, druh pozemku: zastavaná plocha a nádvorie, výmera 10 m2, pozemku – parcela registra „C“ KN č. XXX/X, druh pozemku zastavaná plocha a nádvorie, výmera 10 m2, je odporkyňa. 22. Navrhovateľ navrhuje nariadiť zabezpečovacie opatrenie pred konaním vo veci samej. Tou sa v prejednávanej veci rozumie konanie o žalobe o zaplatenie sumy 15.000,- Eur ako vrátenie kúpnej ceny za kúpu nehnuteľností. Odporkyňa spochybnila peňažnú pohľadávku navrhovateľa v konaní o vydanie platobného rozkazu tým, že podala odpor s odôvodnením, v ktorom uvádzala skutočnosti, ktoré budú predmetom konania vo veci samej. Nemožno teda potom ani uzavrieť, že by navrhovateľ osvedčil dôvodnosť svojho nároku. 23. Podľa názoru súdu navrhovateľ taktiež neosvedčil obavu z ohrozenia exekúcie. Z predložených dôkazov súd nemal za osvedčené, že odporkyňa sa zbavuje svojho majetku jeho predajom, darovaním, zámenou, prípadne iným spôsobom znehodnocuje svoj majetok. Nebezpečenstvo ohrozenia exekúcie musí byť reálne a musí hroziť bezprostredne. Nestačí len domnienka navrhovateľa, bez reálne predložených dôkazov. Dôvodom môžu byť len skutočnosti, ktoré reálne opodstatňujú obavu, že by prípadná exekúcia bola ohrozená. U dlžníka môže byť dôvodom také jeho konanie, ktorého dôsledkom je zníženie vlastného majetku, ktorý je možné postihnúť exekúciou, alebo ktoré inak podstatnou mierou negatívne ovplyvňuje jeho majetkové pomery, teda keď dlžník realizuje faktické alebo právne úkony smerujúce k sťaženiu alebo úplnému zmareniu budúcej exekúcie tým, že nakladá so svojim majetkom takým spôsobom, že sa ho zbavuje, resp. že sa majetok zmenšuje alebo znižuje sa jeho speňažiteľnosť. 24. Ak by súd nariadil zabezpečovacie opatrenie na základe navrhovateľom tvrdených skutočností, potom by s každou žalobou o zaplatenie prichádzalo do úvahy aj automatické právo navrhovať (a teda nariadiť) zabezpečovacie opatrenie a zjavne by bola takýmto spôsobom aj porušená zásada proporcionality. Takýto záver je zjavne nežiaduci a nezodpovedá podstate zabezpečovacieho opatrenia.
Pre jeho nariadenie nestačí len konštatovanie, že navrhovateľ má údajnú pohľadávku, odporca vlastní majetok určitej hodnoty a navrhovateľ sa domáha svojho práva. 25. Samotný dlh nemôže byť bez ďalšieho dôvodom na nariadenie zabezpečovacieho opatrenia, ktorým sa obmedzí vlastnícke právo odporcu. Takýmto dôvodom (popri splnení ostatných vyššie vymenovaných predpokladov) by bolo preukázanie takých skutočností, ktorými by navrhovateľ osvedčil, že odporca koná na úkor svojho veriteľa tak, že znižuje hodnotu majetku alebo sa zbavuje majetku postihnuteľného exekúciou, čo však navrhovateľ v tomto konaní neosvedčil (ani to v návrhu netvrdil). 26. Ďalej súd považuje za potrebné dodať, že vo vzťahu k výške pohľadávky navrhovateľa je treba zohľadniť aj zásadu primeranosti, teda že nesmie vzniknúť celkom zjavný nepomer medzi výškou pohľadávky veriteľa a cenou majetku, na ktorý sa má vzťahovať zabezpečovacie opatrenie. 27. Zo všetkých vyššie uvedených dôvodov je zrejmé, že navrhovateľ neosvedčil obavu, že exekúcia bude ohrozená (§ 343 ods. 1 CSP) a nesplnil tak ani podmienky podľa § 326 ods. 1 v spojení s § 344 CSP. Súd z týchto dôvodov rozhodol tak, že návrh navrhovateľa na nariadenie zabezpečovacieho opatrenia ako nedôvodný zamietol. 28. O nároku na náhradu trov konania rozhodoval súd podľa § 255 ods. 1 CSP, podľa ktorého súd prizná strane náhradu trov konania podľa pomeru jej úspechu vo veci. Nakoľko odporkyňa mala v konaní plný úspech, ale žiadne trovy jej nevznikli, súd rozhodol tak, že jej nárok na náhradu trov konania nepriznáva. Poučenie: Proti tomuto uzneseniu je možné podať odvolanie písomne v lehote 15 dní odo dňa jeho doručenia na podpísanom súde. Podanie urobené v listinnej podobe treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší subjekt dostal jeden rovnopis s prílohami. Ak sa nepredloží potrebný počet rovnopisov a príloh, súd vyhotoví kópie podania na trovy toho, kto podanie urobil. Odvolanie len proti odôvodneniu rozhodnutia nie je prípustné. Odvolanie môže podať strana, v ktorej neprospech bolo rozhodnutie vydané. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania.Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v odseku 1, ak táto vada mala vplyv na rozhodnutie vo veci samej.
Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Prostriedky procesného útoku alebo prostriedky procesnej obrany, ktoré neboli uplatnené v konaní pred súdom prvej inštancie, možno v odvolaní použiť len vtedy, ak a) sa týkajú procesných podmienok, b) sa týkajú vylúčenia sudcu alebo nesprávneho obsadenia súdu, c) má byť nimi preukázané, že v konaní došlo k vadám, ktoré mohli mať za následok nesprávne rozhodnutie vo veci alebo d) ich odvolateľ bez svojej viny nemohol uplatniť v konaní pred súdom prvej inštancie.

Zdroj: KAUZIS.SK – https://www.kauzis.sk/judikatura/r/ECLI:SK:OSMA:2026:1626201112.1 (dáta aktuálne k 13. 11. 2026). Záväzné je znenie zverejnené súdom.




